钦定古今图书集成/明伦汇编/官常典/第370卷 > 汉
## 钦定古今图书集成/明伦汇编/官常典/第370卷 > 汉

汉承秦，置奉常，以掌宗庙礼仪。后改为“太常”，而太乐、
太祝、太宰、太史、太卜、太医诸令、丞，庙陵廱诸令、长、丞
及博士皆属之。

按《汉书百官表》：“奉常，秦官，掌宗庙礼仪，有丞。景帝中
六年更名太常。属官有太乐、太祝、太宰、太史、太卜、太
医六令丞，又均官都水两长丞，又诸庙寝园食官令
长丞，又廱太宰、太祝令丞五畤各一尉，又博士及诸
陵县皆属焉。景帝中六年，更名太祝为祠祀，武帝太
初元年更曰庙祀，初置太卜。”

〈注〉应劭曰：“常，典也，掌典三礼也。”师古曰：“太常，王者旌旗也，画日月焉。王有大事，则建以行，礼官主奉持之，故曰奉常也。后改曰太常，尊大之义也。”服虔曰：“均官，主山陵上槁输入之官也。”如淳曰：“律，都水治渠堤水门。”《三辅黄图》云：“三辅皆有都水也。五畤在廱，故特置太宰以下诸官。”

博士，秦官，掌通古今，秩比六百石，员多至数十人。武
帝建元五年，初置《五经》博士。宣帝黄龙元年，稍增员
十二人。元帝永光元年，分诸陵邑属三辅。王莽改太
常曰秩宗。

### 成帝阳朔二年诏举博士

按《汉书成帝本纪》：“阳朔二年秋，关东大水，流民欲入
函谷、天井、壶口、五阮关者，勿苛留，遣谏大夫、博士分
行视。九月，奉使者不称诏曰：古之立太学，将以传先
王之业，流化于天下也。儒林之官，四海渊源，宜皆明
于古今，温故知新，通达国体，故谓之博士。否则学者
无述焉，为下所轻，非所以尊道德也。工欲善其事，必”
先利其器。“丞相御史，其与中二千石、二千石杂举可
充博士位者，使卓然可观。”